**NATJEČAJ ZA IZRADU IDEJNOG RJEŠENJA VIZUALNOG IDENTITETA**

**Stote obljetnice dvorane „Domoljub“**

Pučko otvoreno učilište Koprivnica (u daljnjem tekstu Naručitelj), Starogradska 1, Koprivnica, poziva studente Sveučilišta Sjever (u daljnjem tekstu Autori) da se prijave na natječaj za izradu idejnog rješenja vizualnog identiteta **Stote obljetnice dvorane „Domoljub“**

I. PREDMET NATJEČAJA

Predmet natječaja je izrada idejnog rješenja vizualnog identiteta Naručitelja.

II. PROJEKTNI ZADATAK

Idejno rješenje treba sadržavati:

*1. Logotip*

- prijedlog osnovnih grafičkih standarda logotipa i njihovi međusobni odnosi

*2. Karakteristične boje i vrste tipografije*

*3. Primjeri primjene*

- memorandum na A4 papiru

- plakat B1

- majica

- bedž promjera 5 cm

- naslovnica Facebook stranice (Cover photo)

- profilna fotografija Facebook stranice

Ukoliko žele, Autori mogu poslati i više primjera primjene te kratki opis i obrazloženje rada.

III. NOVČANE NAGRADE

Autoru najuspješnijeg rada (pobjedniku Natječaja) će se dodijeliti novčana nagrada u iznosu od 1.000,00 kuna netto te godišnju kinoulaznicu za kino „Velebit“.

Naručitelj će autoru isplatiti prigodnu nagradu u roku od 30 dana od primopredaje idejnog rješenja u elektroničkom obliku kao otvorene datoteke pogodne za daljnje grafičko oblikovanje (priprema za tisak).

IV. TIJEK NATJEČAJA

Prijedlozi idejnog rješenja (na cd-u/dvd-u ili USB sticku u .pdf formatu) se predaju u zatvorenom omotu označenom šifrom koja treba sadržavati 4 znaka (2 brojke i 2 slova). Radovi označeni imenom autora ili nekim drugim prepoznatljivim znakom koji odaju identitet autora neće biti razmatrani. Uz radove se posebno predaje i zatvorena omotnica označena samo šifrom u kojoj se nalaze podaci o autorima te ostala potrebna dokumentacija – Obrazac A, Obrazac B i Obrazac C.

**Svi zainteresirani pozvani su da od 30.srpnja do 30. rujna 2018. pošalju ili dostave svoja idejna rješenja.**

Prijedlozi se šalju (dostavljaju) na sljedeću adresu:

Pučko otvoreno učilište Koprivnica

Starogradska 1

Koprivnica

s oznakom (za **NATJEČAJ ZA IZRADU IDEJNOG RJEŠENJA VIZUALNOG IDENTITETA**

**Stote obljetnice dvorane „Domoljub“)**

Natječajno povjerenstvo čine svi članovi Radne skupine za obilježavanje stogodišnjice Domoljuba.

Natječajno povjerenstvo će odluku o najboljem idejnom rješenju donijeti najkasnije do 15. listopada 2018. Svi Natjecatelji će o vlastitom rezultatu biti obaviješteni putem e-maila.

Naručitelj će s autorom čije je idejno rješenje odabrano sklopiti Ugovor o izradi izvedbenog rješenja i ustupanju prava na korištenje autorskog djela.

Naručitelj zadržava pravo neprihvaćanja ponuđenih rješenja te ponavljanja Natječaja o čemu će svi Autori biti obaviješteni putem e-maila.

**Za sva dodatna pitanja i informacije kontaktirajte nas putem e-maila** [**info@pou-kop.hr**](mailto:info@pou-kop.hr) **ili telefona 099/6692-433.**

V. KRITERIJI ZA OCJENJIVANJE

Prilikom ocjene natječajnih radova Povjerenstvo će najprije vrednovati usklađenost s uvjetima ovog Natječaja te umjetničku vrijednost rješenja prema sljedećim parametrima:

- kvaliteta i originalnost predloženog rješenja,

- prepoznatljivost predloženog rješenja

- preglednost i razumljivost rješenja

- jasnoća, logičnost i funkcionalnost rješenja u skladu s djelatnosti Naručitelja

- ekonomičnost i prilagodljivost rješenja u različitim medijima

VI. PRAVA PRIMJENE I KORIŠTENJA NATJEČAJNIH RADOVA

Dodjelom nagrade pobjedniku Natječaja, natječajni rad postaje vlasništvo Naručitelja, te ga dalje ima pravo upotrebljavati bez ikakvih dodatnih odobrenja i ograničenja autora. Autor natječajnog rada je dužan dostaviti potpisanu i ovjerenu Izjavu o prelasku nagrađenog rada u vlasništvo Naručitelja (OBRAZAC B).

Autori su dužni dostaviti i dokaz (potpisanu Izjavu) o autorstvu natječajnog rada (OBRAZAC C).

**PRILOG 1**

Opis

**Povijesni dio-izgradnja:**

Početkom 1919. godine obnavlja se djelovanje Mjesne organizacije Saveza hrvatskih obrtnika u Koprivnici koja je imala 152 člana u tridesetak raznih obrta. Iako u velikim teškoćama, obrtnici su početkom 20.stoljeća bili oni koji su najviše brinuli za dobro svojega mjesta. Tako se ubrzo nakon osnivanja hrvatskog obrtničko-radničkog, obrazovnog i pjevačkog društva «DOMOLJUB» krenulo u sakupljanje donacija za izgradnju «Domoljubove dvorane».

Na glavnoj skupštini 16. veljače 1919. godine izviješteno je da je odbor za potrebe HOROPD “Domoljub” iznajmio prostor bivše gostionice “Bilić”, a 21. veljače 1919. prenose kuću u svoje vlasništvo. Izvanredna glavna skupština održana je 16. ožujka 1919. Potvrđuje se odluka odbora o kupnji kuće te donosi odluka o dogradnji dvorane. Radovi su započeli 19. srpnja 1919. godine te je dom predan na uporabu 28. prosinca 1919. godine (preuzeto iz knjige Glazbeni život Koprivnice autora Dragutina Feletara).

U prvo vrijeme zgrada “Domoljuba” služila je amaterskoj djelatnosti u kojoj su nastupali pjevački zborovi (“Domoljub”) i održavale se zabave.

Neki od programa koji su se održavali nakon 1980. bili su: koncerti, kazališne predstave, izbor za miss Koprivnice, Prvi glas Koprivnice, u dvorištu je organizirano ljetno kino, u podrumu je bio prvi disko. Općenito “Domoljub” je bio središte kulturnog života grada.

**Domoljub-novije doba:**

Dvorana „Domoljub“ Pučkog otvorenog učilišta već je sto godina mjesto druženja, susreta, glazbe, kulture općenito. Stanovnici Koprivnice i okolice, mogli bismo reći cijele Županije, dvoranu Domoljub gledaju kao kulturno središte jer potiče cjelokupan društveni i kulturni život stanovnika.

Domoljub je mjesto gdje se polaznici vrtića najčešće prvi put susreću s kazališnom predstavom, gdje vrtići, osnovne i srednje škole slave svoje svečanosti, održavaju svoje programe.

Dvorana „Domoljub“ dom je kulturnog amaterizma - njegovom pozornicom prodefiliralo je stotine članova folklornih ansambala i kulturno-umjetničkih društava iz zemlje i svijeta.

„Domoljub“ je mjesto gdje se stvara kazališna i glazbena publika. Prikazuju se kazališne predstave za odrasle i za djecu eminentnih kazališnih kuća iz cijele Hrvatske.

Osim kazališnih predstava Pučko otvoreno učilište Koprivnica nastoji građanima Koprivnice i okolice omogućiti kvalitetne koncerte jazz i klasične glazbe dovodeći na pozornicu dvorane „Domoljub“ eminentne hrvatske glazbenike, ali i glazbenike iz inozemstva.

U punom smislu riječi, dvorana „Domoljub“ je multifunkcionalna dvorana u kojoj kuca gotovo stogodišnje srce - kulturni centar grada, županije, regije.

**OBRAZAC A – PODACI O AUTORIMA**

Pučko otvoreno učilište Koprivnica

Starogradska 1

Koprivnica

*Predmet nabave:* Izrada idejnog rješenja vizualnog identiteta **Stote obljetnice dvorane „Domoljub“**

*Podaci o Autoru:*

Ime i prezime:

Adresa elektroničke pošte:

Popis dokumentacije priložene ponudi:

Potpis Autora

U \_\_\_\_\_\_\_\_\_\_\_\_\_\_,\_\_\_\_\_\_\_\_\_\_\_\_\_ 2018. godine.

**OBRAZAC B - IZJAVA**

Pučko otvoreno učilište Koprivnica

Starogradska 1

Koprivnica

*Predmet nabave:* Izrada idejnog rješenja vizualnog identiteta **Stote obljetnice dvorane „Domoljub“**

*Podaci o Autoru*

Ime i prezime:

Adresa elektroničke pošte:

U skladu s odredbom članka 44. Zakona o autorskom pravu i srodnim pravima (Narodne novine broj 167/03, 79/07, 80/11, 125/11 i 141/13) i točke VI. Uputa za izradu idejnog rješenja dajem sljedeću izjavu:

**IZJAVA O PRELASKU NAGRAĐENOG RADA U VLASNIŠTVO NARUČITELJA**

Kao autor nagrađenog rada izjavljujem da moj natječajni rad postaje vlasništvo Pučkog otvorenog učilišta Koprivnica, koji ga dalje ima pravo upotrebljavati odnosno koristiti bez mojih dodatnih odobrenja i ograničenja odnosno bez vremenskog, sadržajnog i prostornog ograniĉenja te ima pravo na javnu objavu spomenutog rada i mojih osobnih podataka.

POU Koprivnica ima isključivo pravo korištenja moga idejnog rješenja, odnosno isključeno je moje pravo korištenja istog natječajnog rada u bilo kojem drugom natječajnom ili nekom drugom postupku za izradu idejnih rješenja.

Moj autorski rad prelazi u vlasništvo POU Koprivnica nakon što mi budu doznačena sredstva propisana točkom III. Uputa za izradu idejnog rješenja.

Potpis Autora

U \_\_\_\_\_\_\_\_\_\_\_\_\_\_,\_\_\_\_\_\_\_\_\_\_\_\_\_ 2018. godine.

**OBRAZAC C - IZJAVA**

Pučko otvoreno učilište Koprivnica

Starogradska 1

Koprivnica

*Predmet nabave:* Izrada idejnog rješenja vizualnog identiteta **Stote obljetnice dvorane „Domoljub“**

*Podaci o Autoru*

Ime i prezime:

Adresa elektroničke pošte:

**IZJAVA O AUTORSTVU PRILOŽENOG NATJEČAJNOG RADA**

U otvorenom natječaju za izradu idejnog rješenja Vizualnog identiteta Stote obljetnice dvorane „Domoljub“ Autor svojim potpisom izričito potvrđuje i jamči sljedeće:

1. da su ponuditelji (Autori) isključivi autori predloženog idejnog rješenja;

2. da predloženo idejno rješenje do sada nije javno objavljivano;

3. da je Natjecatelj isključivi vlasnik svih komponenti predloženog idejnog rješenja

4. da na predloženo idejno rješenje nitko drugi ne polaže bilo kakva prava s osnove raspolaganja istim koja bi na bilo koji način onemogućila Naručitelja u raspolaganju pravima stečenim za odabrani i nagrađeni rad, a u suprotnom sve obveze koje bi eventualno proizlazile iz zahtjeva trećih osoba suprotnih danom jamstvu padaju na teret Autora.

Potpis Autora

U \_\_\_\_\_\_\_\_\_\_\_\_\_\_,\_\_\_\_\_\_\_\_\_\_\_\_\_ 2018. godine.

**Izjava o davanju suglasnosti za obradu osobnih podataka**

Potpisivanjem ove izjave smatra se da slobodno i izričito dajem privolu za prikupljanje i daljnju obradu svojih osobnih podataka u svrhu prijave na natječaj za izradu idejnog rješenja Vizualnog identiteta Stote obljetnice dvorane „Domoljub“

Učilište poduzima sve tehničke i organizacijske mjere za zaštitu osobnih podataka.

Učilište će čuvati moje osobne podatke sve dok postoji pravni temelj za obradu (privola).

Predmetnu privolu dajem dobrovoljno te njenim potpisom potvrđujem kako sam upoznat da u bilo koje vrijeme mogu povući privolu bez bilo kakvih negativnih posljedica. Također sam upoznat da, sukladno Općoj uredbi o zaštiti osobnih podataka, mogu pod određenim uvjetima, koristiti svoja prava da dobijem potvrdu o obradi, izvršiti uvid u svoje osobne podatke, ispraviti ili dopuniti moje osobne podatke, prigovoriti daljnjoj, ili prekomjernoj obradi, blokirati nezakonitu obradu, zatražiti brisanje mojih osobnih podataka te zaprimiti preslik osobnih podataka radi prijenosa drugom voditelju obrade.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(mjesto i datum) (Ime i prezime i vlastoručni potpis)